[pic] | EUROOPA ÜHENDUSTE KOMISJON |

Brüssel 12.7.2006

KOM(2006) 368 lõplik

2003/0165 (COD)

KOMISJONI ARVAMUS vastavalt EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut:

EUROOPA PARLAMENDI JA NÕUKOGU MÄÄRUS toitudele märgitud toitumis- ja tervisealaste väidete kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2003/0165 (COD)

KOMISJONI ARVAMUS EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas, mis käsitleb ettepanekut:

EUROOPA PARLAMENDI JA NÕUKOGU MÄÄRUS toitudele märgitud toitumis- ja tervisealaste väidete kohta

1. Sissejuhatus

EÜ asutamislepingu artikli 251 lõike 2 kolmanda lõigu punktis c sätestatakse, et komisjon esitab oma arvamuse Euroopa Parlamendi teisel lugemisel kavandatud muudatuste kohta. Komisjon esitab alljärgnevalt oma arvamuse parlamendi kavandatud muudatuste kohta.

2. Taust

Ettepaneku edastamine Euroopa Parlamendile ja nõukogule (dokument KOM(2003) 424 lõplik – 2003/0165COD): | 17. juuli 2003 |

Euroopa majandus- ja sotsiaalkomitee arvamus: | 26. veebruar 2004 |

Euroopa Parlamendi arvamus esimesel lugemisel: | 26. mai 2005 |

Ühisseisukoha vastuvõtmine: | 8. detsember 2005 |

Euroopa Parlamendi arvamus teisel lugemisel: | 16. mai 2006 |

3. Ettepaneku eesmärk

Käesolevas ettepanekus käsitletakse toitude märgistamisel, esitlemisel ja reklaamimisel kasutatud tervisealaseid väiteid. Ühenduse turule viidud ja lõpptarbijale sellisel kujul tarnitud toitude märgistamisel, esitlemisel ja reklaamimisel lubatakse kasutada üksnes käesoleva määrusega kooskõlas olevaid toitumis- ja tervisealaseid väiteid.

Kõnealuse ettepaneku peaeesmärgid:

– saavutada kõrgetasemeline tarbijakaitse, reguleerides täiendava vabatahtliku teabe sätestamist lisaks ELi õigusaktides ettenähtud kohustuslikule teabele;

– parandada kaupade vaba liikumist siseturul;

– suurendada ettevõtjate õiguskindlust;

– tagada toiduvaldkonnas aus konkurents ning

– edendada ja kaitsta uuendusi toiduvaldkonnas.

Kavandatud eeskirjadega tagatakse, et toitusid, millele on kantud toitumis- ja tervisealased väited, märgistatakse ja reklaamitakse tõepärasel ja otstarbekohasel viisil. Selliste eeskirjade vastuvõtmine, millega reguleeritakse toitude ja nende toiteväärtuse kohta etiketile kantud teavet, võimaldab tarbijatel teha teadlikke ja otstarbekohaseid valikuid. Samuti aitab see kaasa kõrgema taseme saavutamisele inimeste tervise kaitsel.

Asjakohase märgistamisega saab tõepoolest tarbijaid suunata tervislikule toitumisele ning soodustada positiivsete ja teadlike valikute tegemist. Kõnealustes eeskirjades võetakse arvesse ka reguleeriva keskkonna tähtsust toiduainetööstusele, sest see võimaldab teha uuendusi ning jääda konkurentsivõimeliseks ühenduse ja rahvusvahelisel tasemel. Samuti annab see ettevõtjatele õiguskindluse ja prognoositavama keskkonna.

Käesolev ettepanek esitati valges raamatus toiduohutuse kohta (KOM (1999) 719 lõplik – meede nr 65). Selle vastuvõtmine soodustab inimtoiduks ettenähtud toidu märgistamist käsitleva õigusliku raamistiku lõpuleviimist ja osalemist parema toitumisalase teabe edastamisel tarbijatele, võimaldades neil teha teadlikke otsuseid oma toitumis- ja tarbimistavade kohta.

4. Komisjoni arvamus euroopa parlamendi vastuvõetud muudatuste kohta

4.1. Muudatused, millega komisjon nõustub

Komisjon nõustub kõigi Euroopa Parlamendi vastuvõetud muudatustega (muudatused 50–89). Muudatustega 50–60 kohandatakse põhjendused muudetud artiklitega. Muudatustega 61–64 kohandatakse määruse reguleerimisala. Muudatustes 65 ja 66 käsitletakse toiteelementide sisalduse profiile, millele toit peab vastama, et võiks sellega seoses väiteid kasutada. Muudatustes 73–84 käsitletakse tervisealaste väidete lubamise korda ja muudatustega 87–89 pikendatakse üleminekuperioode.

Kõnealuste muudatuste aluseks on kompromisskokkulepe, millele Euroopa Parlament, nõukogu ja komisjon jõudsid teisel lugemisel. Muudatused on kooskõlas komisjoni ettepaneku eesmärkidega ja säilitavad ühisseisukoha raames saavutatud huvidevahelise tasakaalu.

5. Järeldus

Vastavalt EÜ asutamislepingu artikli 250 lõikele 2 muudab komisjon oma ettepanekut vastavalt eespool sätestatule.